PATVIRTINTA
Marijampolės savivaldybės turto viešo nuomos konkurso komisijos 2026-09-17 protokolu Nr. K-569


MARIJAMPOLĖS SAVIVALDYBĖS TURTO (ELEKTROMOBILIŲ ĮKROVIMO STOTELIŲ) VIEŠO NUOMOS KONKURSO SĄLYGOS

I SKYRIUS
BENDROSIOS NUOSTATOS

1. Marijampolės savivaldybės administracija, kodas 188769113 (toliau – Nuomotojas), viešame nuomos konkurse (toliau – Konkursas) išnuomoja Marijampolės savivaldybei nuosavybės teise priklausantį ilgalaikį materialųjį turtą - elektromobilių įkrovimo įrenginius ir stogines – elektromobilių įkrovimo stoteles. Viešą nuomos konkursą vykdo Marijampolės savivaldybės turto viešo nuomos konkurso komisija (toliau – Komisija). Konkursas vykdomas Marijampolės savivaldybės turto viešo nuomos konkurso ir nuomos be konkurso organizavimo ir vykdymo tvarkos aprašo, patvirtinto Marijampolės savivaldybės tarybos 2026 m. birželio 26 d. sprendimu Nr. 1-173 ,,Dėl Marijampolės savivaldybės turto viešo nuomos konkurso ir nuomos be konkurso organizavimo ir vykdymo tvarkos aprašo patvirtinimo“ ir šių sąlygų nustatyta tvarka.

II SKYRIUS
TURTO APRAŠYMAS IR APŽIŪRA

2. Išnuomojamas turtas (toliau – Turtas):
2.1. Elektromobilių įkrovimo įrenginys ir stoginė - elektromobilių įkrovimo stotelė (eksploatuojama nuo 2021 m. balandžio 22 d.) Vilkaviškio g. 2, Marijampolė;
2.2. Elektromobilių įkrovimo įrenginys ir stoginė - elektromobilių įkrovimo stotelė (eksploatuojama nuo 2021 m. balandžio 22 d.) Bažnyčios g. 19, Marijampolė.
3. Turtą galima apžiūrėti darbo dienomis iš anksto suderinus laiką su 
Marijampolės savivaldybės administracijos Aplinkotvarkos ir infrastruktūros skyriaus vyriausiuoju specialistu Andriumi Juška, el. p. andrius.juska@marijampole.lt, tel. +370 628 93 201. 

III SKYRIUS
NUOMOS SĄLYGOS

4. Turtas išnuomojamas elektromobilių įkrovimo paslaugoms teikti.
5. Nuomos terminas – 3 metai nuo Turto nuomos sutarties (toliau – Sutartis) pasirašymo dienos. Pasibaigus nuomos terminui, visiškai savo įsipareigojimus vykdęs Nuomininkas, Nuomotojui sutikus, turi teisę pratęsti nuomos santykius dar 3 metų laikotarpiui. Tokiu atveju Nuomininkas privalo ne vėliau kaip prieš du mėnesius iki Sutarties pabaigos pranešti Nuomotojui apie pageidavimą sudaryti Sutartį naujam terminui.
6. Pradinis nuompinigių už visą Turtą dydis per mėnesį– 1,00 (vienas) Eur (be PVM).
7. Nuompinigiai mokami kas mėnesį, prieš prasidedant mėnesiui, bet ne vėliau kaip iki einamojo mėnesio 10 (dešimtos) dienos (jeigu tai ne darbo diena – iki kitos po jos einančios darbo dienos) pagal Nuomotojo pateiktą sąskaitą faktūrą.
8. Konkursas vykdomas per skelbime numatytą Komisijos posėdį.
9. Konkurso laimėtojo nustatymo kriterijus – didžiausias pasiūlytas nuompinigių dydis. Jeigu tokį pat (didžiausią) dydį pasiūlo keli Konkurso dalyviai, Konkurso laimėtoju pripažįstamas anksčiau įregistruotas Konkurso dalyvis.
10. Konkurso dalyvio pradinio įnašo dydis – 3 mėn. nuompinigiai (3,00 Eur), kuris turi būti sumokėtas prieš pateikiant prašymą registruoti Konkurso dalyviu į Konkurso organizatoriaus – Marijampolės savivaldybės administracijos sąskaitą Nr. LT847044060002071573, esančią AB SEB bankas, įmonės kodas 188769113.
11. Dokumentų dalyvauti Konkurse pateikimas iki 2026 m. rugsėjo 30 d. 14.00 val. (imtinai), darbo dienomis ir darbo valandomis. Dokumentai, nurodyti 14 punkte, pateikiami Marijampolės savivaldybės administracijai (J. Basanavičiaus a. 1, Marijampolė) 3, 4 langeliuose. Dokumentus Konkurso dalyviai gali būti pateikti asmeniškai, per kurjerį arba atsiųsti paštu nurodytu adresu. Pateikiamas užklijuotas vokas, ant kurio turi būti užrašyta: Konkurso dalyvio pavadinimas ir adresas, Turto, kurio Konkursas buvo skelbtas, pavadinimas, adresas ir nuoroda „Turto nuomos konkursui“.
12. Konkurso pradžios data ir laikas: 2026 m. spalio 1 d. 14.00 val. Marijampolės savivaldybėje, (J. Basanavičiaus a.1, Marijampolė) II aukšto salėje.
13. Dalyvauti konkurse turi teisę įregistruoti Konkurso dalyviai arba jų įgalioti asmenys, pateikę asmens tapatybę patvirtinantį dokumentą.
14. Fiziniai arba juridiniai asmenys, norintys dalyvauti Konkurse (toliau – Konkurso dalyviai), arba jų atstovai Konkurso sąlygose nurodytu būdu ir laiku pateikia:
14.1. paraišką, kurioje nurodomas Konkurso dalyvio ar jo įgalioto asmens vardas, pavardė ir gyvenamosios vietos adresas (šie reikalavimai taikomi fiziniams asmenims) arba asmens teisinė forma, pavadinimas, kodas ir buveinės adresas, kontaktinio asmens telefono numeris, elektroninio pašto adresas, siūlomas konkretus nuompinigių dydis, Konkurso dalyvio ar jo įgalioto asmens sąskaitos, į kurią pervesti grąžinamą pradinį įnašą, rekvizitai ir kita paraiškoje nurodyta informacija;
[bookmark: _Hlk98253717]	14.2. dokumento kopiją, patvirtinančią pradinio įnašo sumokėjimą;
[bookmark: _Hlk98253777][bookmark: _Hlk98253807]14.3. kompetentingo valdymo organo sprendimo dėl dalyvavimo viešajame konkurse, jeigu pagal asmens steigimo dokumentus ar teisės aktus sprendimą turi priimti valdymo organas, kopiją, patvirtintą teisės aktų nustatyta tvarka;
14.4. nustatyta tvarka patvirtintas įgaliojimas, jeigu Konkurso dalyviui konkurse atstovauja jo įgaliotas asmuo;
14.5. asmens dokumento kopiją.
15. Sutartis (kuri yra kartu ir turto perdavimo ir priėmimo aktas) su Konkurso laimėtoju turi būti sudaryta ne anksčiau kaip per 5 darbo dienas ir ne vėliau kaip per 10 (dešimt) darbo dienų nuo protokolo pasirašymo dienos.
16. Jeigu Konkurso laimėtojas arba jo atstovas neatvyko pasirašyti Sutarties per nustatytą terminą ir objektyviomis priežastimis nepagrindė poreikio pratęsti Sutarties pasirašymo terminą, Konkurso rezultatai Komisijos sprendimu anuliuojami ir Konkursas laikomas neįvykusiu, pradinis įnašas dalyviui nėra grąžinamas.
17. Pradinis įnašas, nelaimėjus Konkurso, grąžinamas per 5 darbo dienas po Komisijos protokolo pasirašymo.
18. Nuomininkas įsipareigoja:
18.1. pradėti teikti elektromobilių įkrovimo paslaugas ne vėliau kaip per 10 darbo dienų nuo Sutarties sudarymo dienos. Esant objektyvioms priežastims, nuomininkas turi teisę prašyti pratęsti šį terminą, tačiau ne ilgesniam kaip 10 darbo dienų terminui;
18.2. per 5 darbo dienas po sutarties pasirašymo dienos kreiptis į elektros energijos tiekėją (-us) dėl elektros energijos tiekimo sutarties sudarymo/ persirašymo;
18.3. savo sąskaita ir rizika gauti visus veiklai reikalingus dokumentus, įskaitant licencijas, leidimus, sutikimus ir suderinimus, reikalingus naudotis Turtu elektromobilių įkrovimo paslaugoms teikti;
18.4. visą nuomos sutarties galiojimo laikotarpį prižiūrėti Turtą pagal jo eksploatacijos sąlygas, vykdyti nuolatinę stotelių techninę priežiūrą, užtikrinti stotelių saugų vartojimą. Eksploatuojantys asmenys turi turėti tinkamą (galiojantį) elektros įrenginių eksploatavimo atestatą. Sugedus Turtui, per protingą terminą imtis veiksmų gedimo pašalinimui. Ant kiekvienos įkrovimo stotelės turi būti nurodyti kontaktiniai duomenys klientų konsultavimui ir gedimų registravimui;
18.5. savo lėšomis per 15 darbo dienų nuo Sutarties pasirašymo dienos apdrausti visam Sutarties galiojimo laikui gaunamą Turtą Nuomotojo naudai nuo žalos, kuri gali būti padaryta ugnies, vandens, gamtos jėgų, vagysčių, trečiųjų asmenų neteisėtų veikų ir kitų draudiminių įvykių ir pateikti Nuomotojui apdraudimo faktą patvirtinančius dokumentus;
18.6. įgyvendinti Lietuvos Respublikos alternatyviųjų degalų įstatymo 24, 25, 29 straipsnių nuostatas. Reglamento (ES) 2023/1804 ir kitų viešai prieinamų elektromobilių įkrovimo prieigų veiklą reglamentuojančių teisės aktų reikalavimus.
18.7. užtikrinti, kad teikiamos paslaugos atitiktų ES ir LR teisės aktų, įskaitant AFIR reglamentą, reikalavimus dėl ad-hoc atsiskaitymų ir kainų skaidrumo;
18.8. realiuoju laiku (per atvirąsias sąsajas) teikti statinius ir dinaminius duomenis į valstybinę informacinę sistemą. Tai apima ne tik stotelės vietą ir jungčių tipus, bet ir realaus laiko prieinamumą bei galiojančią ad-hoc kainą;
18.9. kartą per ketvirtį (arba Nuomotojo prašymu) pateikti Nuomotojui nuasmenintus statinius duomenis apie stotelių užimtumą, atliktų įkrovimo sesijų skaičių ir suvartotos elektros energijos kiekį.
18.10. vykdyti visus Sutarties įsipareigojimus.
19. Jeigu nuomininkas nevykdo Sutartyje nustatytų įsipareigojimų, Nuomotojas turi teisę vienašališkai prieš laiką nutraukti sutartį.
[bookmark: _Hlk164178035]20. Informaciją apie Konkursą teikia Marijampolės savivaldybės administracijos Turto valdymo skyriaus vyriausioji specialistė Reda Uldinskienė, tel.: +370 343 90 063, +370 687 22 036, el. p. reda.uldinskiene@marijampole.lt.
21. Vadovaujantis Lietuvos Respublikos valstybės ir savivaldybių turto valdymo, naudojimo ir disponavimo juo įstatymo 16 straipsnio 6 dalimi, informacija apie Sutartį, sudarytą su Konkurso laimėtoju (nekilnojamojo turto adresas, unikalus numeris, plotas, sutarties šalys, sutarties sudarymo ir galiojimo data, sutarties kaina, teisinis pagrindas, kuriuo vadovaujantis priimtas sprendimas dėl sutarties sudarymo) skelbiama Marijampolės savivaldybės interneto svetainėje.

IV SKYRIUS
BAIGIAMOSIOS NUOSTATOS

22. Turto subnuoma negalima.
23. Turto nuomininkas neturi teisės:
23.1. įkeisti nuomos teisės, perduoti jos kaip turtinio įnašo ar kitaip jos suvaržyti;
23.2. be Nuomotojo raštiško sutikimo atlikti Turto pagerinimo ar rekonstravimo darbų;
23.3. išpirkti nuomojamą Turtą.
24. Nuomininkui, pagerinusiam Turtą, patirtos išlaidos neatlyginamos.
25. Nuomininkas, Sutartyje nustatytu laiku nesumokėjęs nuompinigių, moka 0,05 procento dydžio delspinigius nuo visos nesumokėtos sumos už kiekvieną pavėluotą dieną.
26. Ginčai, kilę dėl Konkurso organizavimo ar jo rezultatų, Sutarties vykdymo sprendžiami įstatymų nustatyta tvarka.
27. Nuomotojo ir Konkurso dalyvių ginčai sprendžiami Lietuvos Respublikos įstatymų nustatyta tvarka.

Projektas


MARIJAMPOLĖS SAVIVALDYBĖS TURTO NUOMOS SUTARTIS

2026 m.  ..................... d. Nr.
Marijampolė
 
Nuomotojas – Marijampolės savivaldybės administracija, kodas 188769113, atstovaujama Marijampolės savivaldybės administracijos direktoriaus ....................................................., veikiančio pagal Marijampolės savivaldybės administracijos nuostatus ir Nuomininkas,  (pavadinimas) kodas ...................., atstovaujamas (įgalioto asmens pareigos, vardas, pavardė), veikiančio pagal (atstovavimo pagrindas), vadovaudamiesi (konkurso data) viešo nuomos konkurso rezultatais (Protokolas Nr. ..), sudaro šią Marijampolės savivaldybės turto nuomos sutartį (toliau – Sutartis). Toliau Sutartyje nuomotojas ir nuomininkas kiekvienas atskirai gali būti vadinamas Šalimi, o abu kartu – Šalimis. 

I. SUTARTIES DALYKAS

1. Šia sutartimi Nuomotojas Nuomininkui elektromobilių įkrovimo paslaugoms teikti išnuomoja Marijampolės savivaldybei nuosavybės teise priklausantį ilgalaikį materialųjį turtą:
1.1. Elektromobilių įkrovimo įrenginys ir stoginė - elektromobilių įkrovimo stotelė Vilkaviškio g. 2, Marijampolė;
1.2. Elektromobilių įkrovimo įrenginys ir stoginė - elektromobilių įkrovimo stotelė Bažnyčios g. 19.
(toliau – Turtas).
2. Nuomininkas už Turto nuomą įsipareigoja mokėti Nuomotojui nuompinigius – 1 (vieną) eurų per mėnesį.
3. Pradinis įnašas, lygus 3 mėnesių nuompinigių dydžiui, lieka Nuomotojui kaip sutarties sąlygų įvykdymo užtikrinimas ir grąžinamas pasibaigus Sutarties terminui ar nutraukus ją prieš terminą, su sąlyga, kad Nuomininkas tinkamai vykdė sutarties sąlygas.
4. Į nuompinigius nėra įskaičiuojami mokesčiai už suvartotą elektros energiją, galios mokestis ir kitos su Turto eksploatavimu susijusios išlaidos. Šie mokesčiai apmokami Nuomininko lėšomis.
5. Nuomininkas moka nuompinigius kas mėnesį, prieš prasidedant mėnesiui, bet ne vėliau kaip iki einamojo mėnesio 10 (dešimtos) dienos (jeigu tai ne darbo diena, – iki kitos po jos einančios darbo dienos) pagal Nuomotojo pateiktą sąskaitą.

II. NUOMOS TERMINAS

6. Turto nuomos Sutarties terminas – 3 metai nuo Sutarties pasirašymo dienos. Pasibaigus nuomos terminui, visiškai savo įsipareigojimus vykdęs Nuomininkas, Nuomotojui sutikus, turi teisę pratęsti nuomos santykius dar 3 metų laikotarpiui. Tokiu atveju Nuomininkas privalo ne vėliau kaip prieš du mėnesius iki nuomos sutarties pabaigos pranešti Nuomotojui apie pageidavimą sudaryti nuomos sutartį naujam terminui.

III. ŠALIŲ TEISĖS IR PAREIGOS

7. Nuomotojas įsipareigoja:
7.1. informuoti Nuomininką apie išorinių inžinerinių tinklų ir komunikacijų remonto darbus, kurie trukdytų Nuomininko veiklai, per 3 darbo dienas nuo tokių aplinkybių sužinojimo dienos. Nuomotojas neatsako už elektros tinklų sutrikimus, jei šie sutrikimai įvyksta ne dėl Nuomotojo kaltės;
7.2. Sutarties pasirašymo dieną, ar šalims sutarus kitaip, perduoti Nuomininkui Turtą.
7.3. Nuomotojas turi teisę Sutarties galiojimo laikotarpiu tikrinti išnuomotą Turtą, taip pat turi kitų teisių ir pareigų, nustatytų Sutartyje ir teisės aktuose.
8. Nuomininkas įsipareigoja:
8.1. naudoti Turtą pagal paskirtį, griežtai laikytis ir užtikrinti šios paskirties Turtui keliamų priežiūros, priešgaisrinės saugos ir sanitarinių reikalavimų, saugoti Turtą nuo sugadinimo ir dingimo, užtikrinti esančių energetikos įrenginių eksploatavimą ir techninę saugą;
8.2. laiku mokėti Sutartyje nustatytą nuomos mokestį ir kitus pagal Sutartį priklausančius mokesčius ir įmokas;
8.3. savo lėšomis atlikti Turto priežiūros ir remonto darbus;
8.4. sudaryti Nuomotojo atstovui sąlygas tikrinti nuomojamo Turto būklę;
8.5. pasibaigus Sutarties terminui arba Sutartį nutraukus prieš terminą, perduoti Turtą pagal turto perdavimo ir priėmimo aktą tvarkingą, tokios pačios būklės, kokios jis buvo perduotas nuomininkui, atsižvelgiant į normalų turto nusidėvėjimą, su visais padarytais pagerinimais, kurių negalima atskirti nepadarant žalos Turtui. Nuomininkui neatlyginamos Turto pagerinimo išlaidos, todėl nuomininkas, pasibaigus Sutarčiai ar ją nutraukus, neturi teisės reikalauti kompensacijos už Turto pagerinimą;
8.6. ne vėliau kaip per 5 darbo dienas nuo Sutarties pasirašymo dienos kreiptis į elektros energijos tiekėją (-us) dėl elektros energijos tiekimo sutarties sudarymo/persirašymo;
8.7. savo sąskaita ir rizika gauti visus veiklai reikalingus dokumentus, įskaitant licencijas, leidimus, sutikimus ir suderinimus, reikalingus naudotis Turtu elektromobilių įkrovimo paslaugoms teikti.
8.8. visą nuomos sutarties galiojimo laikotarpį prižiūrėti Turtą pagal jo eksploatacijos sąlygas. Pagal nustatytus terminus vykdyti Turto techninę priežiūrą, užtikrinti stotelių saugų vartojimą. Turtą eksploatuojantys asmenys turi turėti tinkamą (galiojantį) elektros įrenginių eksploatavimo atestatą. Sugedus Turtui, per protingą terminą imtis veiksmų gedimo pašalinimui. Ant kiekvienos įkrovimo stotelės turi būti nurodyti kontaktiniai duomenys klientų konsultavimui ir gedimų registravimui. Jei bus įrengti automobilių stovėjimo aikštelėje laikini ar kiti statiniai, ar įrenginiai, Nuomininko daiktinės teisės į juos neregistruojamos;
8.9. savo lėšomis per 15 kalendorinių dienų nuo Sutarties pasirašymo dienos apdrausti visam nuomos sutarties galiojimo laikui gaunamą Turtą Nuomotojo naudai nuo žalos, kuri gali būti padaryta ugnies, vandens, gamtos jėgų, vagysčių, trečiųjų asmenų neteisėtų veikų ir kitų draudiminių įvykių ir pateikti Nuomotojui apdraudimo faktą patvirtinančius dokumentus;
8.10. užtikrinti, kad teikiamos paslaugos atitiktų ES ir LR teisės aktų, įskaitant AFIR reglamentą, reikalavimus dėl ad-hoc atsiskaitymų ir kainų skaidrumo;
8.11. realiuoju laiku (per atvirąsias sąsajas) teikti statinius ir dinaminius duomenis į valstybinę informacinę sistemą. Tai apima ne tik stotelės vietą ir jungčių tipus, bet ir realaus laiko prieinamumą bei galiojančią ad-hoc kainą;
8.12. kartą per ketvirtį (arba Nuomotojo prašymu) pateikti Nuomotojui nuasmenintus statinius duomenis apie stotelių užimtumą, atliktų įkrovimo sesijų skaičių ir suvartotos elektros energijos kiekį.
9. Nuomininkas turi ir kitų teisių ir pareigų, nustatytų Sutartyje ir teisės aktuose.
10. Nuomininkas neturi teisės suteikti tretiesiems asmenims bet kokių kitų teisių naudotis Turtu (ar jo dalimi). Nuomininkas taip pat neturi teisės perleisti visų ar dalies savo teisių ir (ar) pareigų, kylančių iš Sutarties, įkeisti Turto nuomos teisės ar perduoti jos kaip turtinio įnašo bet kokiam trečiajam asmeniui ar kitaip suvaržyti Sutartyje nustatytų Turto nuomos teisių.
11. Nuomininkui draudžiama subnuomoti Turtą (ar jo dalį);
12. Nuomininkas turi teisę atlikti Turto rekonstravimo, pakeitimo darbus, neatlygintinai pagerinti Turtą, tik Nuomotojui raštiškai sutikus. Nuomininkui neatlyginamos Turto pagerinimo ar pertvarkymo išlaidos.
13. Nuomininkas privalo įgyvendinti Lietuvos Respublikos alternatyviųjų degalų įstatymo 24, 25, 29 straipsnių nuostatas, Reglamento (ES) 2023/1804 ir kitų viešai prieinamų elektromobilių įkrovimo prieigų veiklą reglamentuojančių teisės aktų reikalavimus.
IV. ŠALIŲ ATSAKOMYBĖ

14. Nuomininkas, Sutartyje nustatytais terminais nesumokėjęs nuompinigių, moka delspinigius už kiekvieną pavėluotą dieną – 0,05 proc. nuo nesumokėtos nuompinigių sumos. Delspinigių sumokėjimas neatleidžia nuomininko nuo pagrindinės prievolės įvykdymo.
15. Jeigu Nuomininkas pažeidžia šios Sutarties sąlygas, jis atlygina visas Nuomotojo išlaidas, turėtas dėl šioje Sutartyje numatytų Įsipareigojimų nevykdymo.
16. Nuomininkas privalo imtis visų įmanomų priemonių Nuomotojo jam patikėto turto saugumui užtikrinti ir atsako už šio turto praradimą ar sužalojimą, tretiesiems asmenims padarytą žalą.

V. SUTARTIES GALIOJIMAS, ATNAUJINIMAS,
PAKEITIMAS IR NUTRAUKIMAS

17. Ši Sutartis įsigalioja nuo jos pasirašymo dienos ir galioja iki visiško ir tinkamo šalių tarpusavio įsipareigojimų įvykdymo.
18. Ši Sutartis gali būti pakeista ar papildyta tik abiem Šalims pasirašius papildomą sutartį ar susitarimą.
19. Sutarties sąlygos peržiūrimos pasikeitus sutartyje reglamentuojamus santykius reguliuojantiems teisės aktams.
20. Ši Sutartis pasibaigia:
20.1. jos terminui pasibaigus; 
20.2. kitais teisės aktų nustatytais pagrindais.  
21. Sutartis nutraukiama prieš terminą:
21.1. Šalių susitarimu;
21.2. Nuomotojui ne vėliau kaip prieš 6 mėnesius įspėjus nuomininką, nenurodant priežasties;
21.3. Lietuvos Respublikos civilinio kodekso 6.497 ir 6.498 straipsnių nustatyta tvarka;
21.4 jei Nuomininkui paskelbiamas bankrotas arba jis yra likviduojamas;
21. 5. jei Nuomininkas nevykdo arba netinkamai vykdo šios sutarties įsipareigojimus, Nuomotojas pateikia Nuomininkui rašytinį įspėjimą apie būtinumą per vieną mėnesį įvykdyti prievolę ar pašalinti sutarties pažeidimus. Nuomininkui per nustatytą terminą prievolės neįvykdžius ar nepašalinus pažeidimų, Nuomotojas išsiunčia Nuomininkui pranešimą apie sutarties nutraukimą. Sutartis pasibaigia nuo Nuomotojo pranešime nurodytos datos.
11. Apie sutarties nutraukimą prieš terminą šalys įspėja viena kitą raštiškai ne vėliau kaip prieš vieną mėnesį.

VI. BAIGIAMOSIOS NUOSTATOS

22. Lietuvos Respublikos teisės aktai nenumato galimybės išsinuomoti ar įsigyti iš valstybės žemės sklypą ar jo dalį, reikalingą kilnojamojo įrenginio eksploatacijai, todėl Turto Nuomininkas neturės teisės išsinuomoti ar įsigyti iš valstybės žemės sklypą ar jo dalį, ant kurios stovi ir yra eksploatuojamas Turtas.
23. Vykdydamos šią Sutartį, Šalys vadovaujasi Lietuvos Respublikos įstatymais, kitais teisės aktais, reguliuojančiais turto nuomą.
24. Sutartyje neaptarti klausimai sprendžiami Lietuvos Respublikos civilinio kodekso nustatyta tvarka.
25. Ginčai tarp sutarties šalių sprendžiami derybomis arba Lietuvos Respublikos įstatymų nustatyta tvarka.
VII. SUTARTIES ŠALIŲ REKVIZITAI IR ADRESAI

Nuomotojas			Nuomininkas

Marijampolės savivaldybės administracija	Pavadinimas
kodas 188769113 		Adresas
68307 Marijampolė, J. Basanavičiaus a.1 		Juridinio asmens kodas
tel. +370 343 90 011,	tel.
el. p. administracija@marijampole.lt	el. p
_____________________________ 	____________________
(atstovo pareigos, vardas ir pavardė) 	(atstovo pareigos, vardas ir pavardė)
	
(Parašas) 		(Parašas)



